
RECENZII 


Simpozionul Internaţional de Muzicologie 
„George Enescu”, Bucureşti, 2023 


Carmen Stoianov 


Tin în mână volumul care, prin grija Uniunii Compozitorilor si 
Muzicologilor din România, pune la dispoziţia tuturor celor interesaţi şi, 
în primul rând, a muzicienilor, lucrările Simpozionului Internaţional de 
Muzicologie “George Enescu”, Bucureşti, 2023. Editat cu sprijinul 
Ministerului Culturii al Artexim şi al Uniunii Compozitorilor şi 
Muzicologilor din România, cu eleganta sa caligrafie şi ilustratia 
expresivă, volumul reprezintă reuşita unei cunoscute duble colaborări: 
Editura Muzicală şi Editura Universităţii Naţionale de Muzică, Bucureşti. 
Tot la “dublu” s-a realizat şi îngrijirea ediţiei, aceasta fiind datorată unor 
muzicologi cu “chemare”; alături de experimentata Antigona Rădulescu, 
pentru care acest tip de activitate nu mai are de mult timp secrete, se 
află mai tânărul Vlad Văidean, afirmat deja cu preocupări pe o paletă în 
extensie — ambii cadre didactice la UNMB. 

Cele 16 materiale muzicologice prezente în volum sunt 
sistematizate tematic pe cinci coordonate majore, preferința 
îngrijitorilor acestei ediţii îndreptându-se către accentul pus pe ideea de 
perspectivare a fenomenului receptarii şi armonizării valentelor 
enesciene în/cu muzica vremii sale şi a (ano)timpurilor pe care le trăim 
la “intensitatea inter”; este asemenea unui alt tip de simbioză ce 
acroşează planuri ritmate unisonic, numărul palierelor crenelate de pe 
care se obiectivează fenomenele fiind într-o benefică şi inedită 
dinamică. Astfel, se porneşte de la Perspective estetice (2 comunicări) şi, 
continuând cu Analize, studii de caz (3 comunicări), se trece la 
Convergente postenesciene (4 comunicări), apoi la Receptarea lui 
George Enescu în articole de presă (2 comunicări), încheindu-se în 
aceeaşi notă a privirii generalizant-subiectiv-obiective: este acroşată şi 

pusă în pagină o arcuire de binevenite Perspective interculturale şi 
interdisciplinare (5 comunicări). 

Date fiind complexitatea şi nuantarile problematicii, vom trece la 
detalierea fiecărei zone de interes, marcând originalitatea ideaticii şi 
modul în care a fost dezbătut mozaicul de probleme propus de cei 17 
autori — căci unul dintre materialele intrate în volum beneficiază de 
dublă semnătură; dar despre aceasta — la timpul şi la locul potrivit. 

Dacă tot am panoramat în mare conţinutul tematic al volumului, 
am simţit şi nevoia de a-mi reaminti lucrările celei de-a XXI-a ediţii a 
Simpozionului Internaţional de Muzicologie: “George Enescu şi muzica 
secolului XX” (22 septembrie 2023), reuniune științifică fondată de 
UCMR încă de acum peste cinci decenii şi jumătate (în 1967), ca parte 
integrantă a Festivalului și Concursului Internațional „George Enescu”. 

Inclus, aşadar, în cadrul ofertant al acestei relativ recent 
desfăşurate ediţii de Festival, la fel ca în 2021, Simpozionul a fost găzduit 
de UNMB (sala Auditorium); coordonat de Nicolae Gheorghiţă - 
vicepresedinte UCMR, in acelasi timp prorector UNMB (cu activitatea de 
cercetare şi relaţii internationale) —, a avut două secţiuni distincte: cea a 
comunicărilor în limbile engleză şi franceză — moderator Olguta Lupu şi 
cea a comunicarilor în limba română — moderator Mihai Cosma. Constat 
că volumul cuprinde aproape toate temele anunţate de participanţi. Pe 
linia zonelor din care au venit comunicările, respectiv instituţiile în 
cadrul cărora activează autorii acestora (note de subsol în volum, legate 
de numele autorilor), observ cu bucurie interesul suscitat de 
problematică în rândul cercetătorilor angrenati în spaţiul cultural 
românesc: la Simpozion — 16 titluri (16 participanţi, dintre care 3 
doctoranzi); în volum 13 lucrări (13 participanţi). Se adaugă 3 comunicări 
din spaţiul european (Germania, Marea Britanie — câte un titlu/un autor) 
şi extraeuropean (Tunisia — o lucrare, 2 autori), la acest capitol volumul 
reflectând în totalitate  participările din cadrul Simpozionului. 
Îmbucurătoare este participarea a 5 centre culturale româneşti (nu doar 
universitare şi nu doar de învăţământ superior muzical!): Bucureşti (7 
lucrări în Simpozion şi în volum), Cluj-Napoca (4 lucrări în Simpozion — 3 
în volum), Timisoara (2 lucrări în Simpozion — una în volum), Braşov şi 
Oradea (câte o lucrare în Simpozion şi în volum), precum şi a celor 3 
spaţii culturale străine mai sus menţionate (aceleaşi în Simpozion şi 
volum). 

La fel de îmbucurător este parteneriatul cu Muzeul Naţional 
„George Enescu” și cu Universitatea Naţională de Muzică București — 

ambele instituţii fiind prezente cu participanti/comunicari a căror cota 
de interes captează prin teme şi mod de abordare. Şi — parafrazând o 
cunoscută zicere — pentru că „toate lucrurile bune ar trebui să fie trei” 
aş mai adăuga o remarcă: existenţa în Simpozion şi în volum a celor trei 
lucrări semnate de doctoranzi (Universitatea Naţională de Muzică 
Bucuresti, Academia de Muzică „Gheorghe Dima” din Cluj-Napoca, 
Universitatea de Vest din Timisoara) — poate ca înstăpânire a practicii 
incurajarii tinerilor, daca ma gandesc si la editia trecuta a Simpozionului, 
cand chiar studenţilor li s-a deschis această poartă... Se impune întărirea 
acestui magic „trei”? O facem, prin cele trei comunicări care au cunoscut 
lumina tiparului înainte de prezentarea în Simpozion şi încadrarea în 
volum, toate trei fiind valorificate prin intermediul prestigioasei reviste 
Muzica a UCMR (nr. 6-8/2023 ale publicaţiei), unele dintre idei fiind 
chiar aduse la cunoştinţa noastră cu puţin timp înainte de prezentarea 
lor în faţa participanţilor la lucrările Simpozionului. 

Volumul de faţă, oglindind înalta ţinută ştiinţifică şi academică a 
evenimentului derulat spre fine de septembrie 2023, se impune nu doar 
prin interfaţa prietenoasă şi realizarea grafică din care nu lipseşte 
ineditul unor fotografii — chipuri, ipostaze, relationari, decoraţii, 
documente... — ori mărturii privind inefabile legături “interarts”; 
exemplele muzicale, atât de necesare ca argumentare a procesului 
analitic, beneficiază din plin de avantajul de a fi convingătoare prin 
esenţa şi judicioasa lor alegere iar reprezentările schematice/tabelele 
concentrând trasee de gândire — de asemenea. 

Exclusiv în limba română de această dată, comunicările din 
volumul ce cuprinde 268 pagini se prezintă prin curgere înlănţuită, 
conform cu perspectivarea tematică enunțată în “Cuprins”, rezumatele 
lor aflându-se, în aceeaşi ordine, ca punct final al volumului. 

Incursiunile în estetica enesciană au ca temei de raportare un set 
de întrebări de la care compozitorul şi muzicologul Corneliu Dan 
Georgescu (Germania — potrivit anunţului UCMR) porneşte într-un 
demers ce scrutează secole de istorie concentrate în neliniştea 
proiectului lansat de o sintagmă enesciană referitoare la compozitorii pe 
care îi admira (Bach, Beethoven, Wagner): “frumoasă succesiune de 
armonii”. Armonia — un proiect neîmplinit al modernităţii (25 referinţe, 
22 note de subsol, p. 9-22 în volum) ni-l prezintă pe George Enescu în 
ipostaza de căutător nu doar al frumosului şi armoniei ci, în primul rând, 
al vieţii încifrate în (ne)liniştea (căutării) echilibrului unei partituri. 

Comunicarea este marcată prin articulări ce ordonează fleşa 
dezbaterii problematicii; între afirmaţie (Preludiu. Armonia înseamnă 
mai mult decât muzică) şi interogaţie (Postludiu. Armonie sau /si 
polifonie?) îşi găsesc locul cinci jaloane ce propun tot atâtea axe posibil 
de explorat, dezvoltate ca subteme din al căror şirag se poate întrezări 
un larg orizont, etalat în secole şi concretizat în căutări care, pe măsură 
ce împlinesc conturul unor fațete, deschid cel putin tot atâtea 
perspectivări filosofice. 

Este un “éternel retour” la sensul arhetipal, “armonios” 
intretesut pe criteriile obiectivării şi ale cantonării în subiectivism 
(Preliminarii, Context, Scurtă istorie, O altă perspectivă şi Sensul 
arhetipal al Armoniei) — în fapt tot atâtea temeiuri ale unui dialog nu 
doar interior, cu scânteieri iscate de brainstorming. Convingătoarea 
pledoarie a lui Corneliu Dan Georgescu îmi apare transgresând valentei 
morfologice exponentiale a limbajului comun privind numele 
conceptului: Armonie, căruia îi atribuie cu totul alte valenţe prin simpla 
lui situare ca “motor” în limbajul muzical proiectat prin secole. 

Ce ne spune, de fapt, acest gânditor profund care este Corneliu 
Dan Georgescu? Departe de liniştea plană, de solitudinea gândului 
ancorat în consonanta coloanelor acordice, Armonia este o devenire 
continuă, este căutarea unei stări; dinamica sa interioară îşi revendică 
dreptul de a “câştiga” mereu un nou echilibru pe care tinde să şi-l 
stabilească drept orizontică axă de raportare. 

Decelez că, practic, în viziunea sa, Armonia este un Verb, cu toate 
valenţele acestuia: implică actiune/miscare, strategie, coeziune de 
factori, coagulări si disipări de energie, implică voinţă şi noi legitati ce se 
schimbă şi se stabilesc, într-o firească ordine organică, “din mersul 
lucrurilor”, din continua nevoie de depăşire a etapelor, a zonelor de 
confort. 

Mă întreb: oare, de aceea, autorul a simţit nevoia ancorării cu 
valoare de simbolic reminder — ţinând chiar să se consemneze în volum 
că preludiindu-i comunicarea online din Simpozion şi intervenind 
fragmentar pe durata acesteia, cei prezenţi au putut audia Sinfonia 
(L’Orfeo, act Il, Monteverdi) — permitandu-ne să evaluăm în acest mod, 
în forul nostru interior, distanţa la care ne situăm pe axa Timpului sau 
într-o altă galaxie sonoră? 

Şi o altă întrebare ce îmi pare legitimă: comunicarea de faţă să fi 
fost (aşa cum o precizează autorul) doar o reluare concisă a unui articol 
publicat în revista Muzica (august 2023) sau articolul în cauză să fie nu 

doar parte (aşa cum este!), ci chiar punct de plecare pentru un viitor 
volum semnat Corneliu Dan Georgescu pe acelaşi temei al regândirii şi 
restituirii valentelor arhetipale ale conceptului Armonie în filosofia 
sunetului? ÎI aşteptăm. 

Tot de pe poziţii estetice se legitimează şi comunicarea lui Vlad 
Văidean (Universitatea Naţională de Muzică Bucureşti, Muzeul Naţional 
“George Enescu”): Scurtă incursiune în estetica lirismului enescian (15 
referinţe, 31 note de subsol, tabele, p. 23-44 în volum). Cercetătorul 
reciteşte traseele gândirii enesciene, situându-se în proximitatea 
gestului creator şi apreciind bogăţia de sensuri ce se intersectează şi se 
potenteaza dând naştere unor “constelații” vibrând de reciproca lor 
potentialitate. 

Universul enescian se descifreaza asemenea unui timp al 
memoriei în care spaţiul şi timpul se infuzează generând enigmatice 
contururi pe care — ca cititor şi cercetător avizat — le pot reciti, la rândul 
meu, ca tot atâtea “ancorări” în “ieri-ul” devenit “astăzi” şi în ziua de 
“astăzi” din devenirea unui “mâine”. Aşa îmi explic şi desele reveniri ale 
lui Enescu la mereu aceleaşi linearitati celular-motivice, ca răspuns la 
obsesiva chemare a temelor adânc încifrate în nevoia lui de neîncetată 
explorare interioară. 

Vlad Văidean pune în lumină nu doar categorii estetice sau 
realizări muzicale, ci chiar patina poetică a gestului enescian, ceea ce îmi 
spune ceva privind profunzimea cercetării sale. În ea se cuprind “dorul 
de reverie”, “dorul de dor” şi, mai cu seamă, “dorul de revenire” — 
asemenea vibratiei de coardă la care făcea referire Enescu — la starea de 
veghe vesperal şi/sau nocturn pastorală ca linişte a acelui plan interior 
edenic vibratoriu, înfiorat de statornica revenire a nevoii de 
amintire/rememorare a acelui dorit “acasă”/“de acasă” indus de dangăt 
stins de clopot. 

Secţiunea Analize, studii de caz se clădeşte pe doi piloni timbrali 
şi de tehnică instrumentală: două comunicări privind pianistica 
enesciană şi o comunicare legată de flaut — având în centru nu doar 
opţiuni ale compozitorului cât, mai ales, situarea acestora în contextul 
temporal oferit de primele decenii de secol XX. 

Oana Kariotoglou-Popescu (Marea Britanie, University of Leeds, 
School of Music) şi lulia Cibişescu-Duran (Academia de Muzică 
“Gheorghe Dima”, Cluj-Napoca) au în vedere două lucrări destinate 
pianului, instrument pe care George Enescu îl stăpânea şi pentru care a 
realizat partituri nu doar solistice, de diverse grade de complexitate. 

74 


Revista MUZICA Nr. 4 / 2024 


În Carillon nocturne şi sunetul de clopot în creaţia pentru pian 
înainte de 1916 (11 referinţe, 17 note de subsol, exemple muzicale, foto, 
p. 47-64 în volum), Oana  Kariotoglou-Popescu şi-a propus 
recompunerea pe alte baze a unui traseu pe care l-au parcurs şi alţi 
cercetători; îndeobşte, lucrarea cu numărul de opus 18 în catalogul 
creaţiei enesciene era privită doar prin existenţa unor legături şi 
influenţe debussyste, raveliene sau ţinând de una din partiturile 
concertante ale lui Camille Saint-Saéns. Conform viziunii autoarei, 
perspectiva se menţine dar se adânceşte, implicând multiple temeiuri 
ştiinţifice, pornind de la axa armonicelor teoretizate de Pitagora, 
selectate de compozitor şi notate în partitură cu sens precis, în baza 
reamintirii şi recompunerii pe baze fiziologice a acelei sonorități 
specifice de clopot filtrat în memoria dorului de “acasă”: clopot acţionat 
mecanic-participativ-uman, îngemănat cu sunet de toacă, în aceeaşi 
dinamică participativ-umană. Totul se regăseşte în crearea de stări, 
trăiri, formă, tehnică de compunere-recompunere variaţională. 
Demonstrația este necesară iar argumentatia — pertinentă şi 
convingătoare. 

Pentru lulia Cibişescu-Duran, pianistica enesciană -— Suitele 
pentru pian de George Enescu — aspecte analitice şi stilistice (7 referinţe, 
18 note de subsol, exemple muzicale, p. 90-114 în volum) — este privită 
din punctul de referinţă compozit al celor patru Suite pentru pian, 
traversând decenii de acumulare şi rafinare a expresiei de la op. 3 (1897) 
şi op. 10 (1903) prin Suita pentru pian la patru mâini (1898) şi ajungând 
la Pieces Impromptues op. 18 (1913-1916), lucrare pierdută şi regăsită în 
1957 — publicată ca Suita a Ill-a pentru pian, lucrare cu destin aparte. 

Reînvierea unui gen şi regândirea lui în sensul armonizării cu 
preceptele estetice ale fruntariilor de secol sau ale agitatului deceniu 
secund al veacului XX l-au preocupat pe George Enescu încă din 
perioada studiilor. Dornic să-şi afirme şi să-şi confirme opţiunea pentru 
neotonalism şi neomodalism, compozitorul a făcut-o de aşa manieră 
încât să repună în circulaţie vechi tipare în care să toarne un conţinut nu 
neapărat nou cu orice preţ, ci respirând cântec bătrânesc, heterofonie, 
atmosfera plaiului în decantările unui parlando-rubato care — mie, cel 
puţin — îmi pare de “veste-poveste” baladesc rostită şi rostuită. 

Tonul confesiv răzbate şi este analizat de autoare ca amprentă 
enesciană încastrată în partituri de o diversitate ce ar putea apărea 
derutantă dacă în ele nu ar exista liantul stilisticii proprii. Autoarea 
propune modele valabile de analiză şi investighează căile prin care 

“numitorul comun” se relevă; vibrația unică a revenirii (pe care aş 
asemui-o “toarcerii-retoarcerii” în retortele gândirii a unor cellule) face 
ca Suitele să fie nu doar legate între ele, ci să devină laborator al unor 
viitoare partituri în forme şi genuri a căror complexitate le recomandă. 

Prin Cantabile şi Presto sau Enescu printre flautişti (19 referinţe, 
4 partituri, 67 note de subsol, exemple muzicale, tabele, scheme, p. 65- 
89 în volum) Sara Aksza-Grosz (Academia de Muzică “Gheorghe Dima”, 
Scoala doctorală “Sigismund Toduţă”, Cluj-Napoca) propune o subtilă 
investigaţie, al cărei inedit cantonează într-un “challenge” aparte; pe de- 
o parte descifrarea meandratului parcurs de la Conservatoire National 
de Musique din Parisul fruntariilor de secol XIX-XX iar pe de alta, 
legătura maestru-discipol — în speţă Gabriel Faure — George Enescu, 
căreia i se adaugă colaborarea dintre colegi — Paul Taffanel şi Gabriel 
Faure — într-un teritoriu pentru care George Enescu a avut un interes 
manifestat ca receptor al unor influenţe ce au marcat epoca. 

Pe scurt, ne aflăm în faţa unui material muzicologic de interes 
aparte prin datele de la care s-a pornit, prin analiză (posibile modele, 
influenţe şi ecouri, solistica flautului) şi concluzii. Aflăm o serie de date 
ce vizează interesul lui Enescu faţă de arta instrumentală de dincolo de 
graniţele violonisticii şi pianisticii. Acest interes, cultivat de maestrul său 
ce i-a fost ghid, nu l-a lăsat indiferent, ci i-a deschis noi porţi de 
cunoaştere, şcoala franceză de flaut aflându-se printre acestea; intrăm şi 
noi sub acest portal graţie atentei documentări a unei doctorande: Sâra 
Aksza-Grosz. 

Cele patru comunicări cuprinse în volum sub genericul 
Convergente postenesciene vizează atât influenţele sesizabile la nivelul 
universului cameral, cât şi cele din concertant şi simfonic. Sunt avute în 
vedere lucrări semnate de două compozitoare contemporane declarat 
înscrise pe linia noutatii enunțate conform cu propria opţiune de recitire 
a reperelor tradiţiei şi de doi maeştri ce au marcat prin creaţia lor cea 
de-a doua jumătate de secol XX. 

Din perspectiva muzicologului de formaţie componistică, Olguta 
Lupu (Universitatea Naţională de Muzică, Bucuresti) analizează 
Amprente enesciene în Concertul pentru vioară Himere de Doina Rotaru 
(17 referinţe, 21 note de subsol, exemple muzicale, foto, p. 117-136 în 
volum); lucrare de maturitate a compozitoarei (datată 2020) şi, 
deocamdată singurul dedicat acestui instrument, Concertul purtând 
titlul Himere se alătură celorlalte 15 partituri aparţinând aceluiaşi gen. 
Complexitatea analizei muzicale (citat, melograma enesciană, centrare 

sonor-registrică, trasee enesciene, “abisuri”, “misterele nopţii”, gest 
melodic cromatic, nuanţe de bocet, remember lăutăresc, structurări 
armonice deduse din Dansul Căluşarilor, chemări ale timpului...) este 
dublată de analiza semantică şi — asa cum o cere titlul — de raportări la 
simbolul generator în arta plastică (Dimitrie Paciurea) sau la metaforele 
sale. 

Bogăția de sugestii — pe de-o parte contemporane (serbarea 
centenarului Societatea Compozitorilor Români, 1920-2020), pe de alta, 
surprinderea arcuirilor de gând enesciene, mixând şi credinţe 
împământenite şi practici folclorice — îmbracă acest opus. Explorându-l 
cu acribie, Olguţa Lupu discerne esențe ale unui traseu inițiatic 
exprimând axa chtonian-celestă parcurgând feerica lume a fantasmelor, 
la al cărei capăt “citatul enescian apare ca o supremă împlinire, ca o 
regăsire după îndelungi căutări”. Dacă nu aş fi vibrat la unison cu gândul 
Doinei Rotaru, cu siguranţă această comunicare mi-ar fi deschis calea... 

Pentru Carmen Popa (Colegiul Naţional “Dinu Lipatti”, Bucureşti) 
abordarea unei lucrări simfonice contemporane: Concepte şi idei 
enesciene în Simfonia a II-a... dinspre Enescu de Maia Ciobanu (3 
referinţe, 6 note de subsol, exemple muzicale, p. 137-149 în volum) 
suscită un interes deosebit. Aceasta cu atât mai mult cu cât este vorba 
despre reevaluări de citat enescian, surprins atât în puzzle-ul începutului 
acestei lucrări de maturitate din catalogul creaţiei compozitoarei, cât şi 
pe parcursul Simfoniei. 

Exemplele alese sunt edificatoare nu doar pe linia schiţat 
dialogată a intervențiilor instrumentale deasupra cărora se decantează 
timbrul viorii cât, mai cu seamă, în ecourile eterofonice, în supremaţia 
melodiei de liber zbor, în substituiri timbrale, în ideea de continuitati 
sonore pe suprafeţe largi ori în cea a preluărilor folclorice deja citate de 
Enescu: “citat în citat”. De altfel, repertoriul citatelor este susţinut prin 
exemplele selectate (Cvartetul de coarde op. 22 nr. 2, Rapsodiile), lui 
adăugându-i-se consideratiile lui Carmen Popa ţinând de substanţa 
simfonismului Maiei Ciobanu: substrat arhetipal, pasajele ascendente 
tip scară, existenţa unor momente de spectralism, “edificii acordice în 
care prevalează intervalele definitorii ale rezonantei naturale — 
construcţii strălucitoare în transparenţa lor diatonică, tăioase în 
disonantele ireductibile, cu reflexe poet-expresioniste aparte, sugestive 
în privinţa semanticii semnalului”. Carmen Popa se dovedeşte a fi fost 
pe deplin convinsă de demersul Maiei Ciobanu de a accede nu doar la 

gând  componistic enescian, ci la conturarea şi confirmarea 
“configurației noastre psihice” prin omul Enescu... 

Cercetătoare dedicată creaţiei şi esteticii lui Aurel Stroe, Petruta- 
Maria Coroiu Maniut (Universitatea Transilvania din Braşov) abordează 
o partitură camerală iar privirea sa, fără a fi neapărat comparativă, 
realizează un demers “quasi allo specchio”, posibil de identificat în 
codificarea prin scrierea speculară a lui da Vinci, subliniind puncte 
comune şi depărtări: Sonata pentru violoncel şi pian — stil şi metaforă în 
creația lui George Enescu si a lui Aurel Stroe (5 referinţe, 5 note de 
subsol, exemplu muzical, p. 150-155 în volum). 

Muzicologul are în vedere nu doar abordarea viziunilor 
componistice în tehnică instrumentală, considerând şi numărul lucrărilor 
(Enescu — 2, Stroe — 1) şi tributul temporal (Enescu — spre 1900-1935, 
Stroe — cu 3 ani înaintea marii sale treceri), ci şi ataşamentul fata de un 
inedit format depistabil şi în gândirea enesciană şi în cea a lui Aurel 
Stroe. Timbralitatea fiind elementul care “obligă”, autoarea are în 
vedere modelele la care au recurs ambii compozitori. Ca atare, în pagină 
sunt puse tipologii melodice, modele de tratare prin 
complementaritatea celor două instrumente, ampla deschidere a arcului 
diferenţelor “de mentalitate, de abordare ideatică şi componistică” dar, 
mai ales, acele note de fantezie care în cazul lui Aurel Stroe răzbat 
inclusiv din titlul original ales: Fantasia quasi una sonata; opţiunea nu 
este deloc surprinzătoare pentru creatorul care s-a dedicat 
imprevizibilului: ireconciliabil stilistic într-un discurs suprarealist, 
transgresând tradiţii, stiluri, maniere şi epoci, implicând publicul în 
demersul componistic ce se făptuieşte în fata sa. Seducător si 
convingător acest eseu muzicologic, tehnic şi poetic totodată; apare ca 
posibil a fi amplificat ulterior, date fiind perspectivele stilistice şi 
metaforice puse în joc. 

Remus Georgescu — promotor al creaţiei enesciene (24 referinţe, 
20 note de subsol, exemplu muzical, foto, p. 156-172 în volum) este 
titlul comunicării lui Constantin Tufan-Stan (Universitatea din Oradea). 
Conform cu tema aleasă, era de aşteptat ca autorul să privească laturile 
dirijorală şi componistică exersate de Remus Georgescu. Centrat inevital 
pe portretizarea propusă, autorul lărgeşte cadrul, aducând un omagiu 
compozitorului şi dirijorului bănăţean (a cărui latură pedagogică nu o 
ignoră ci o detaliază), considerându-l “personalitate poliedrică” şi al 
cărui parcurs profesional îl urmăreşte încă din anii de formare. De altfel, 
aici se află şi izvorul declarat enescian al creaţiei (de şcoală) a lui Remus 

Georgescu: Sonata — Poem pentru vioară solo (à la mémoire de George 
Enescu), lucrare datată 1955-1956. 

Portretul muzicianului emblematic pentru deceniile de implicare 
a sa în cultura noastră muzicală (nu doar — deşi în principal — în centrele 
de sud-vest ale ţării!) se amplifică pe date stilistice postenesciene 
aducând în prim plan şi alte lucrări ce depăşesc linia iniţial propusă dar, 
atât prin susţinerea unor pagini de presă cât şi prin rememorări sau prin 
apelul la condeiul lui Remus Georgescu, contribuie la întărirea 
contururilor acestei complexe personalităţi a muzicii noastre. Pe aceeaşi 
linie sunt aduse în discuţie şi manifestări conexe, la al căror profil Remus 
Georgescu a contribuit major prin colaborarea cu cercetătorii, muzicienii 
şi interpreţii ce şi-au asumat, spre exemplu, onorante ediţii de Festival 
Internaţional “George Enescu”. 

Capitală şi subliniată de autor rămâne identificarea de către 
Remus Georgescu — urmată de înscrierea pe afiş, respectiv realizarea 
primei audiții şi LP Electrecord — a două partituri enesciene neterminate 
dar importante nu doar documentar: Voix de la nature, 1980 şi Suite 
Châtelaine, 1982 (completată de Remus Georgescu). 

Cel de-al patrulea palier investigat în volum şi Simpozion este 
datorat exclusiv cercetătorilor ce reprezintă contribuţia Muzeului 
Naţional “George Enescu” şi are în vedere un segment aparte: 
Receptarea lui George Enescu în articole de presă. Ambele comunicări au 
fost anterior găzduite în paginile revistei Muzica, respectiv în numerele 
7 şi 8 ale publicaţiei, ceea ce nu le scade din interes ci, dimpotrivă. 

Primul dintre acestea, datorat Irinei Niţu: Opusuri enesciene 
interpretate pe continentul nord-american în perioada 1902-1921 (8 
referinţe, 12 note de subsol, afiş, foto — diverse colecţii — inclusiv MNGE, 
p. 175-186 în volum) reia studiul anterior publicat în paginile revistei 
Muzica (nr. 7/2023). Conform cu tema aleasă, Irina Niţu dezvoltă un 
traseu interesant citit prin perceperea personalităţii compozitorului 
Enescu peste ocean şi, ceea ce devine cu adevărat important (nu doar în 
ochii cercetătoarei), este menţinerea interesului constant pentru muzica 
enesciană nu doar în perioada anunţată, ci inclusiv astăzi. 

Comunicarea este alertă, concepută pe alocuri ca reportaj iar 
altminteri ca fin dozat omagiu adus personalităţii celui care a cucerit, în 
egală măsură, publicul şi cele mai importante personalităţi ale unei vieţi 
muzicale active. Pe lângă fotografiile — multe dintre ele inedite — apar 
detalii necunoscute, concretizate în amintiri sau relatări ale unor 
momente de duioasă retrăire. Textul porneşte de la şi se centrează pe 

recunoaşterea calităţii de creator a lui Enescu, violonistul nedându-se 
deoparte, dar alăturându-se compozitorului, aşa cum singur se 
considera şi aşa cum a fost perceput, înainte de toate, în turneele 
americane. 

O întreagă “suită” de opusuri, de la Poema Română op. 1 (1902) 
la Cvartetul op. 22 nr. 1 (1921) a fost înscrisă pe afişele de concert nord- 
americane, presa menţinând viu ecoul concertelor. Mari dirijori şi 
interpreţi de excepţie şi-au trecut în repertoriu creaţiile enesciene, 
devenite dragi unui public larg care astfel a luat cunoştinţă cu 10 dintre 
cele mai reprezentative partituri ale unui tânăr deja afirmat pe 
continentul european şi a cărui stea, ridicată la orizont, va fi confirmată 
ca strălucire, pe acelaşi teritoriu nord-american, de activitatea 
concertistică a lui George Enescu în deceniile următoare (1923-1950). 

Camelia-Anca Sârbu a vizat un orizont temporal relativ restrâns, 
dar plin de semnificative şi impresionante prezenţe enesciene mai ales 
în tara, în perioada ce a premers prima conflagrație mondială: Repere 
din activitatea lui George Enescu reflectate în presa românească a anilor 
1912-1914 (14 referinţe, 24 note de subsol, p. 187-199 în volum); şi 
acest studiu a fost anterior publicat în revista Muzica (nr. 8/2023). 
Numărul impresionant al articolelor de presă identificate de autoare în 
urma proiectului demarat în urmă cu cinci ani se ridică la peste 200 
cronici, interviuri, articole de nuanţă biografică, note, anunţuri în cele 26 
titluri de ziare şi reviste cercetate; se adaugă şi pagini de corespondenţă 
din aceeaşi perioadă. Tuturor acestora le revine rolul de a completa şi 
clarifica atât biografia cât şi diversitatea locatiilor şi a activităţilor 
marelui muzician în perioadele în care şi-a concentrat energia pe turnee 
europene (Franţa, Ungaria, Germania, Spania, Elveţia...) — ori s-a aflat în 
diverse centre culturale (cu săli pline la refuz!) din România. 

Nu mă întreb de ce a fost aleasă tocmai această perioadă; 
răspunsul îl aflăm în text, punctat de autoare, care subliniază 
efervescenta şi diversitatea manifestărilor, copleşindu-l pe creatorul 
care îşi manifestă suferinţa de a fi avantajati violonistul şi dirijorul în 
detrimentul compozitorului. Pe de altă parte, atent la semnalele presei, 
Enescu îşi configurează de aşa manieră turneele româneşti — multe 
dintre ele caritabile — încât să răspundă cererilor, întrebărilor si 
comentariilor exprimate în articole sau luări de poziţie privind nevoia de 
educare muzicală a unui public tot mai larg. 

O altă fateta o constituie multitudinea, diversitatea şi ineditul 
condeielor (Arghezi) şi, deloc de neglijat, grija lui Enescu de a asigura, 

prin energie neprecupetit cheltuită, fondul Premiului National de 
Compoziţie pe care l-a instituit, decernându-l în 1913 ca stimulent 
pentru tinerii creatori. 

Ultima secțiune a volumului are în vizor Perspective 
interculturale şi interdisciplinare, realizate prin aportul a cinci autori: 
Marin Marian-Bălaşa (/nstitutul de Etnografie şi Folclor “Constantin 
Brăiloiu”), Andreea Ciornenchi-Grigoraş & Cezar Bogdan Alexandru 
Grigoraş (Institutul Superior de Muzică din Tunis, Tunisia), Daniel-Alex 
Milencovici (doctorant, Universitatea de Vest din Timişoara), Anca 
Simion (Facultatea de Psihologie şi Ştiinţe ale Educaţiei, Universitatea 
Babeş-Bolyai, Cluj-Napoca) şi Georgiana Maria (doctorand, Universitatea 
Naţională de Muzică din Bucureşti). 

Marin Marian-Bălaşa este semnatarul unei comunicări al cărei 
titlu captează interesul de la bun început: De la folclor la neurostiintd... 
trecând prin impresiile din copilărie ale lui Enescu (6 referinţe, 8 note de 
subsol, tabel, p. 203-220 în volum). 

În textul articulat cvadripartit şi concentrat într-un tabel 
condensând ideile ce urmează a fi expuse şi dezbătute dintr-o 
poziţionare inedită a autorului (în acelaşi timp detaliind, interconectând 
şi sintetizând un complex de date), am rezonat la ideea celor trei 
paliere/straturi ce se cer continuu sincronizate ca percepţie si 
înţelegere, asemenea decodării unei partituri polifone cu timbralitate 
distinctă a planurilor ce concură la definirea aliajului sonor/a 
interconectărilor. Autorul ne solicită “prezenţă”, conceptualizare, 
capacitate de cuprindere. Mă întreb, încă, în ce măsură pianistul Enescu 
ar fi rezonat la exemplificarea cu ajutorul cheilor muzicale respectiv: Sol 
— “emisfera dreaptă” — logică, rationalizare etc. şi Fa “emisfera stângă” — 
irațional, abisal, emotional, creativitate etc... e de gândit; mă întreb şi în 
ce măsură calea audiţiilor comparate cu transcrieri sinoptice curate ar fi 
în măsură să ofere acces la sufletul muzicii enesciene, oglindit în 
partituri asemenea acelui “film neurocerebral” perceput de Marin 
Marian-Bălaşa. 

Per total, comunicarea este alertă şi urmăreşte un fir logic. 
Relaţia Enescu-Folclor este vizată prin prospetimea conferită de 
“zicere”: oralitate, emotionalitate, “fulguraţie”, spontaneitate, cerând 
interpreţilor acea măiestrie ce presupune disponibilitatea cuprinderii 
"de suflet”, de “inimă”, de impresionabilitate, de “dor”... Creativitatea 
enesciană, născută din “imaginarul muzical infantil şi procesările onirice” 
este urmărită ca proces de maturizare şi redimensionare continuă, 

având la bază reperul constant al copilăriei în remodelări. Abordând 
problema neurostiintei, autorul face apel la cooperarea zonelor 
cerebrale responsabile de/specializate pe forme de cunoaştere, 
înţelegere şi raportare la mediu, traversează indicii psihologiei vârstelor 
(prima copilărie, evoluţie, asumare prin învăţare) spre a atinge complexa 
problematică a talentului, motivând asumarea unei stări de conştiinţă 
(“emotivitate identitară”) pe întreg parcursul vieţii creatoare în partituri- 
“cheie”: op. 25 — Sonata nr. 3 pentru pian şi vioară “în caracter popular 
românesc”, op. 27 — Suita a 3-a pentru orchestră “Sdteasca” şi op. 28 — 
“Impresii din copilărie” pentru vioară şi pian. 

Andreea Ciornenchi-Grigoraş şi Cezar Bogdan Alexandru Grigoraş 
au în vedere un primat enescian: George Enescu — spiritul francofoniei 
avant la lettre (6 referinţe, 7 note de subsol, exemplu muzical, foto, p. 
221-233 în volum). Pornind de la definirea, istoricul şi arealul temporal- 
geografic ale conceptului ce vizează valori şi idealuri, traversând 
prezentarea unor informaţii şi explicaţii esenţiale, cercetătorii disting 
acel fir roşu ce poate asigura o mai bună cunoaştere şi comunicare 
culturală pe filiera limbii şi a culturii franceze. Benefice sunt explicaţiile 
utilizării literei capitale: Francofonie pentru nivel statal versus 
francofonie pentru comunităţi, grupuri de persoane, ca şi clarificarea 
sintagmei spaţiu francofon. Apartenența lui George Enescu la acest 
spaţiu este de netăgăduit, în acest sens întreaga sa biografie — din 
copilărie, din anii formării şi impunerii sale ca muzician reprezentativ 
pentru spaţiul românesc/european şi până la trecerea în eternitate — 
constituind certitudinea, dovada „vie”. 

Sunt investigate în acest sens simbioza dintre personalitatea sa şi 
limba, cultura şi civilizaţia franceză pe întreg spaţiul francofon. Îmi 
permit să retin doar câteva din multitudinea aspectelor prezentate ca 
motivaţie în susţinerea cu argumente solide a afirmației din titlul 
comunicării: concepţia sa componistică (notarea în limba franceză a 
indicatiilor de tempo şi interpretare) , faptul că Enescu s-a detaşat ca 
voce distinctă /promotor al modernităţii ce exploata caracteristicile 
esenţiale ale ethosurilor muzicale tradiţionale din Europa, prezenţa sa 
în corpul membrilor Institut de France (1929), al Academiei Franceze, 
dublată de titluri, onoruri şi distincţii ce dovedesc prețuirea de care se 
bucura, contactul cu lumea francofonă orientală, decernarea înaltei 
decoraţii tunisiene Nichan Iftikhar în grad de comandor (1930) si multe 
altele, pe care vă invit să le (re)cititi. Mă întreb: de ce nu sa simtiti din 
plin vibratia mândriei fata de “Enescu — contemporanul nostru” atunci 

când veţi (re)vizita generoasa galerie de exponate şi documente a 
Muzeului Naţional “George Enescu” imediat ce acest lucru va fi posibil, 
după încheierea lucrărilor de renovare a Palatului Cantacuzino. 

Întâmplător sau nu, aveam cunoştinţă de interesul lui Daniel-Alex 
Milencovici pentru vocalitate prin manifestarea pe care, alături de alte 
cadre didactice ale Facultăţii de Muzică şi Teatru ale Universităţii de 
Vest, Timişoara a organizat-o în mai 2023. Licenţiat în Muzică şi în an 
terminal la Psihologie, în comunicarea prezentată la Simpozion şi apoi 
inclusă în volum, Daniel-Alex Milencovici a fost interesat de studiul 
complexelor, aşa cum o demonstrează titlul: O introducere în complexele 
ideo-afective din opera Oedipe de George Enescu (5 referinţe, 13 note de 
subsol, p. 234-244 în volum). În introducerea în care relaţionările 
datelor-cheie nu lipsesc, fascinația coincidentelor îi apare autorului din 
acelaşi semnificativ unghi din care medicul şi muzicologul dr. Stephan 
Poen recitea destinul enescian. 

Corpul analizei sale are trei piloni declaraţi de autor: bogatul 
repertoriu al complexelor — la nivelul anului 1950 fiind identificate de 
Maryse Choisy şi Joseph Cunneen doar 50, ulterior numărul acestora 
crescând simţitor! — nuanţarea temei complexelor ideo-afective 
oedipiene în lumina studiilor, cursurilor şi comunicărilor susţinute de 
prof. univ. dr. Anca Munteanu (Universitatea de Vest, Timişoara) şi 
analiza  Modelelor biotehnice si analitice în estetica vocală 
conceptualizate de dr. Stephan Poen. 

Interdisciplinaritatea constituie marca acestui studiu, menit să 
clarifice, din perspectiva muzicianului şi psihologului, complexitatea 
relaţiilor sferei emoționale devenite instrument primordial în 
“explorarea, înţelegerea şi gestionarea complexelor individuale”, aşa 
cum ele se prezintă în partituri de operă din diferite culturi muzicale, 
stiluri, epoci iar Oedipe reprezintă aici un caz de referinţă. 

Din perspectiva cercetătorului ne sunt prezentate pe larg cinci 
complexe oedipiene iar altele cinci sunt doar enunțate, ele urmând, 
probabil, să devină subiectul altei analize; în schimb, ne este prezentată 
analiza interpretativă a monologului lui Oedip din actul III al tragediei 
lirice enesciene. Daniel-Alex Milencovici o abordează ca studiu de caz, 
în recitire conformă cu Modele biotehnice şi analitice în Estetica vocală 
(Stephan Poen). Astfel, intră în joc parametri, dimensiuni fonologice şi 
"niveluri de progresivitate tehnică, didactică, informativă şi formativă”. 
Exemplară prin remarcabila încifrare a complexelor psihologice, 
partitura (libret Edmond Fleg) îi apare lui Daniel-Alex Milencovici ca 

transcendând limitele limbajului si explorând “complexitatea şi 
profunzimea experienţelor umane”. 

Cercetarea Ancăi Simion este axată pe Contribuţia formatoare a 
lui George Enescu şi impactul ei asupra automotivării şi autodeterminării 
în învăţarea muzicii (7 referinţe, 8 note de subsol, tabele, p, 145-254 în 
volum). Subtila incursiune pe care autoarea o face în investigarea 
personalităţii lui George Enescu privit ca muzician complex: compozitor, 
interpret, creator/modelator de traiect componistic şi viaţă muzicală a 
propriei sale ţări fiind, în plus, maestru şi mentor al tinerei generaţii de 
interpreţi (depăşind astfel graniţe culturale), porneşte de la afirmaţia 
unui alt mare muzician, prieten cu Enescu. Este vorba despre Pablo 
Casals şi despre modul în care acesta a perceput “fenomenul” Enescu, 
pe care îl situează la nivelul geniului mozartian. Ca atare, proiectând în 
oglinda timpului acest “model” şi axându-se în principal pe vocaţia de 
interpret violinist a lui George Enescu, Anca Simion descoperă valenţe 
ale modului prin care acesta a reuşit să transmită ceva din propria 
măiestrie violoniştilor pe care i-a îndrumat sau care doar i-au urmat 
exemplul personal ori indicaţiile notate în partitură. 

Evident, cele mai elocvente exemple fiind studenţii celebri, 
concepte psihologice ca auto-motivarea şi auto-determinarea au fost 
analizate prin această prismă, cu minutiozitatea detalierilor pe care le 
comportă cele două terasări ce conduc către modele de autonomie. 
Filtrând complexitatea experienţei educaţionale enesciene prin scheme 
ale  eficientizării actului educativ propuse de  psiho-pedagogi 
recunoscuţi, Anca Simion îndeamnă pedagogii muzicali să dea atenţie 
abordării fenomenologice a actului învăţării (predare, evaluare) pentru 
ca acesta să-şi poată manifesta diferențiat amprenta asupra muzicienilor 
şi a categoriilor de public. 

Georgiana Maria a aflat un posibil răspuns la una din întrebările 
cu care se confruntă o parte a tinerei generaţii din România şi l-a inserat 
ca titlu al comunicării sale: Medierea muzicală, o cale către muzica 
enesciană (2 note de subsol, p. 255-260 în volum). Nota dinamică a 
prezentării sale constă în primele cinci cuvinte: “Cine a fost George 
Enescu?”, cuvinte care pot constitui o întrebare aparent simplă, dar cu 
răspuns dificil de dat. 

De ce? Pentru că factorii media (atât de prezenţi în viaţa noastră 
sub cele mai diverse forme), intersectându-se cu cei ai şcolarizării 
(educaţia continuă) şi cu cei pe care mai ales tinerii îi caută pe reţele de 
socializare fac mult prea puţin, alocă mult prea puţin interes şi timp 

formării unei culturi minime. Aşa se face că orice chestionar de acest tip 
nu ar avea şansa de a înregistra răspunsuri cât de cât corecte, 
nemaivorbind despre cele ce ar viza complexitatea personalităţii 
enesciene. Dar nu de Media este vorba aici, ci de mediere: nu substantiv 
concentrând un complex global de instrumente informaţionale, ci verb. 

Întrebarea mi-a provocat amintiri legate de prima întâlnire cu 
fiecare nouă serie de studenţi şi cu întrebările pe care le puneam sub 
forma unui chestionar din care nu lipseau cele legate de Enescu şi, 
evident, de alţi creatori, interpreţi sau muzicologi/critici români, cei mai 
mulţi din viaţa muzicală activă. Concluzia, din păcate, nu era 
întotdeauna în favoarea unei culturi muzicale solide, nici sub aspectul 
informaţiilor furnizate de şcoală, nici al celor vehiculate prin media sau 
al medierii muzicale aşa cum o propune autoarea. 

De la început, comunicarea face un tur de orizont în această 
societate informatică în care trăim şi în care am putea răspunde unui 
inimaginabil număr de întrebări, cu o singură condiţie; să ni le punem; 
iar dacă nu avem sau nu ştim că ar fi cazul să avem această curiozitate, 
ar trebui ca, măcar, să existe cineva care să ne îndrume.... Dar — şi aici 
este problema de fond — cine să fie acel “cineva”? Poate părinţii sau, cu 
siguranţă, Şcoala şi — de ce nu, Media... sau medierea? 

În mod hotărât, un verb are alt dinamism decât un substantiv 
pentru că, prin datul lui, implică interes, acţiune, parteneri, premise, 
consecinţe. Concluzia comunicării este clara: să acţionăm, nu doar în 
datele învăţământului vocational, ci trezind în sufletul copiilor, de la cele 
mai mici vârste ale şcolarităţii, curiozitatea şi bucuria. Metodele si 
etapizarea sunt expuse ca sugestie iar de mare impact ar putea fi 
modificarea viziunii /filosofiei, a planurilor de învăţământ, a curriculei. 

Autoarea oferă minunate exemple de acţiuni personale cu 
rezultate palpabile; ele pot deveni surse de inspiraţie nu doar în 
învăţământul de cultură generală românesc dar, mai cu seamă în acesta 
în condiţiile în care cunoaştem şi care este programa şi care este locul 
muzicii în planurile de învăţământ (atât de des schimbate şi niciodată în 
favoarea muzicii!), spre deosebire de alte sisteme educaţionale. 

Pentru că tot avem în vedere personalitatea enesciană, acestor 
binevenite initiative personale le-aş mai adăuga ceva — vă rog luati-o ca 
simplă dar, vă asigur, eficientă (prin rezultate confirmate) sugestie! Ce- 
ar fi dacă — fie că sunteţi părinţi, educatori, cadre didactice sau prieteni 
— i-ati îndruma pe copii să afle unde sunt Cluburile/Palatul Copiilor cu 
activităţi muzicale, unde este Sala Radio, unde şi când au loc concerte 

ale Corului de Copii Radio, ce şi unde este Ateneul Român, devenind în 
acest fel şi apropiaţi de programele de excepţie ale Filarmonicii ce 
poartă numele lui George Enescu? Aceasta cu atât mai mult cu cât, în 
acest aprilie Ateneul Român a primit Marca patrimoniului european iar 
de ani buni sălile sale găzduiesc evenimente de excepţie susţinute chiar 
de tineri: adolescenţi şi copii; mă refer la recitaluri instrumentale în 
stagiunea de tineret de la Sala Mică, fie — în Sala Mare — la concerte 
corale ca cele ale Corului Symbol “Jean Lupu”, spre exemplu şi, tot sub 
cupola Ateneului, timp de două ore într-o dimineaţă de weekend pe lună 
— un proiect adresat vârstei şcolare şi adolescentine, răspunzând 
perfect ideii de mediere: “Cum să înțelegem muzica?” 


Concluzionând, lucrările ce alcătuiesc cuprinsul acestui volum, la 
fel cu comunicările susţinute de aceiaşi autori în cadrul Simpozionului 
Internaţional de Muzicologie George Enescu, ediţia XXI, ediţie derulată 
sub genericul "George Enescu și muzica secolului XX" ne oferă imaginea 
efervescentului interes pentru muzica şi personalitatea enesciană. 
Interesul nu este manifestat doar pe latura creaţiei. Sunt surprinse mai 
cu seamă receptarea acesteia şi reflectarea ei în conştiinţa publicului de 
pe continentele pe care Enescu şi-a făcut cunoscut nu doar inegalabilul 
sunet al viorii, ci şi valoarea partiturilor create încă din anii de formare. 
Am luat, din nou, cunoştinţă cu nume mai puţin vehiculate sau chiar 
necunoscute de muzicieni — creatori, interpreţi ori pedagogi — ancorati 
în adevărul şi reverberatiile moştenirii enesciene (cronicari, presa vremii 
şi cea a zilelor noastre), cu impact asupra ştiinţelor educaţiei. Am 
rezonat la viziuni, perspectivări, alonje spirituale şi analize aplicate, am 
receptat întrebări, am primit clarificări şi inerente/interesante provocări 

Volumul de faţă, oglindind manifestarea de înaltă ţinută 
ştiinţifică a Simpozionului Internaţional de Muzicologie George Enescu, 
Bucureşti, 2023 este convingător pe ideea că personalitatea enesciană 
se reciteşte mereu şi continuu la alte niveluri pe măsură ce depărtarea 
în timp punctează/pledează pentru noi teritorii, noi viziuni, noi puncte 
de abordare. Curiozitatea cercetătorilor din sfera aplicată a muzicologiei 
sau din acea mult dorită interdisciplinaritate se menţine la cote 
apreciabile de inedit, ceea ce ne oferă garanţia unor viitoare 
perspectivări de maxim interes. 

SUMMARY 


Carmen Stoianov 


"George Enescu" International Symposium of Musicology, 
Bucharest, 2023 


Published with the support of the Ministry of Culture, Artexim and the 
Union of Romanian Composers and Musicologists, the volume “George 
Enescu” International Symposium of Musicology, Bucharest, 2023, 
reflecting the results of the high scientific event held in Bucharest within 
the George Enescu International Festival under the title "George Enescu 
and the music of the 20th century" represents the success of a double 
collaboration: Editura Muzicala and the Publishing House of the National 
University of Music, Bucharest. 

The collection of texts, supervised by Antigona Radulescu and Vlad 
Văidean, presents 16 musicological scientific papers (with 17 authors), 
being centered on the idea that the Enescu personality is always and 
continuously rereading itself at various levels as the distance in time 
pleads for new territories, new visions, new viewpoints. The curiosity of 
researchers in the applied sphere of musicology or in that much-desired 
interdisciplinarity is maintained at appreciable levels of novelty, which 
gives us the guarantee of future perspectives of maximum interest. 

